
Oroszország belpolitikai viszonyainak hatása a külpolitikai magatartására 2000 és 2018 között

Kulcsszavak: Oroszország, orosz külpolitika, orosz belpolitika, külpolitikai magatartás
A Szovjetunió 1991-es felbomlásával Oroszország elveszítette a bipoláris világrendben betöltött nagyhatalmi pozícióját és más alternatíva hiányában a nyugati típusú politikai rendszer átvétele kezdődött meg az országban. Az 1990-es évektől az orosz bel- és külpolitikai útkeresés volt megfigyelhető, az ország az elmúlt 30-35 évben hatalmas változásokon ment keresztül mind a belpolitikáját, mind a külpolitikáját tekintve. A dolgozatom során a 2000 és 2018 közötti belpolitikai változásokat és a külpolitikai helyzetet tekintettem át Oroszországban, valamint a belpolitika és külpolitika kapcsolatát vizsgáltam a társadalmi viszonyok és gazdasági körülmények bevonásával.

A dolgozatom célja Oroszország belpolitikai viszonyai és külpolitikai magatartása közötti kapcsolat elemzése. A kutatásomnak a fő hipotézise, hogy Oroszország külpolitikai magatartását nagymértékben befolyásolja az orosz vezetés belső politikai helyzete. A fő hipotézis megválaszolásához három alhipotézist állítottam fel, amelyek az ország kooperatív, konfrontatív vagy agresszív külpolitikai magatartását vizsgálják az orosz vezetés társadalmi támogatottságának függvényében. A kutatás során deskriptív elemző módszert alkalmaztam, kvantitatív és kvalitatív adatokat dolgoztam fel a másodlagos irodalom felhasználásával.

A dolgozat zárófejezetében mindhárom alhipotézis alátámaszthatónak bizonyult. A dolgozat alapján alátámasztható, hogy Oroszország kooperatív, konfrontatív vagy agresszív külpolitikai magatartást folytat, amennyiben a vezetés társadalmi támogatottsága gyenge, erős vagy jelentős csökkenést mutat. Az alhipotézisek alapján a kutatás fő hipotézise igazolható, Oroszország külpolitikai magatartását nagymértékben befolyásolja az orosz vezetés belső politikai helyzete.



